b'\n_START_ARTICLE_\nJuha Huhtala\n_START_SECTION_\nKoulutus ja ty\xc3\xb6ura\n_START_PARAGRAPH_\nHuhtala suoritti ala-asteen Kaunisnurmen koulussa vuosina 1987\xe2\x80\x931993. Yl\xc3\xa4asteen h\xc3\xa4n suoritti Urheilupuiston koulussa urheiluluokalla. Huhtala valmistui puusep\xc3\xa4ksi Kouvolan seudun ammattiopistosta vuonna 1998. Varusmiespalveluksen j\xc3\xa4lkeen h\xc3\xa4n aloitti opinnot Maasotakoulussa Lappeenrannassa, josta h\xc3\xa4n valmistui tammikuussa 2002 opistoupseeriksi. Huhtala ty\xc3\xb6skenteli Karjalan Prikaatissa vuosina 2002\xe2\x80\x932010. Huhtala suoritti nuoriso- ja vapaa-ajanohjaajan tutkinnon vuonna 2011. _NEWLINE_Hein\xc3\xa4kuussa vuonna 2010 Huhtala siirtyi ty\xc3\xb6skentelem\xc3\xa4\xc3\xa4n lastensuojelualalle Saviston kotiin, jossa h\xc3\xa4n ty\xc3\xb6skenteli ohjaajana ja vastaavana ohjaajana vuoteen 2016 asti. Syyskuusta 2016 alkaen Huhtala on toiminut oman ammatillisen perhekotinsa toimitusjohtajana. Lis\xc3\xa4ksi Huhtala on toiminut urheiluhierojana ja j\xc3\xa4rjestyksenvalvojana.\n_START_SECTION_\nSotilasura\n_START_PARAGRAPH_\nVarusmiespalveluksen Huhtala suoritti saapumiser\xc3\xa4ss\xc3\xa4 2/98 Karjalan Prikaatin kansainv\xc3\xa4lisiss\xc3\xa4 valmiusjoukoissa ja suoritti Reserviupseerikoulun kurssin 213 Haminassa. Vuosina 1999\xe2\x80\x932002 Huhtala suoritti jalkav\xc3\xa4kilinjan Maasotakoulussa kranaatinheitinlinjalla. H\xc3\xa4n ty\xc3\xb6skenteli kouluttajana ja aliupseerilinjan johtajana Karjalan Prikaatissa 2002\xe2\x80\x932010.\n_START_SECTION_\nPolitiikka\n_START_PARAGRAPH_\nHuhtala liittyi vihreisiin vuonna 2015. H\xc3\xa4n toimi Kouvolan Vihreiden puheenjohtajana vuosina 2016\xe2\x80\x932017. Vihreiden puoluevaltuuskunnan j\xc3\xa4sen Huhtala oli vuosina 2016\xe2\x80\x932017. Huhtala oli puoluehallituksen varaj\xc3\xa4sen (2017\xe2\x80\x932019) Huhtala toimi Touko Aallon johtamassa kuntavaaliohjelmaty\xc3\xb6ryhm\xc3\xa4ss\xc3\xa4, jossa oli luomassa vaaliohjelmaa voitokkaille vuoden 2017 kuntavaaleille. Huhtalan puheenjohtajakaudella Kouvolan Vihre\xc3\xa4t kolminkertaisti kannatuksen, sek\xc3\xa4 valtuustopaikkojen m\xc3\xa4\xc3\xa4r\xc3\xa4n. Huhtala osallistui itse ensimm\xc3\xa4isiin kuntavaaleihinsa vuonna 2017 ja sai 547 \xc3\xa4\xc3\xa4nt\xc3\xa4. Vaalituloksen seurauksena Huhtala valittiin Kouvolan kaupunginvaltuuston kolmanneksi varapuheenjohtajaksi. Huhtala on vuodesta 2017 lukien toiminut Kaakkois-Suomen ammattikorkeakoulun hallituksessa. Ennen kuntavaaleja Huhtala oli Kouvolan kouluissa pidettyjen nuorisovaalien ylivoimainen \xc3\xa4\xc3\xa4niharava. Kouvolan kaupunginvaltuuston ja kaupunginhallituksen puheenjohtajat ovat arvostelleet Huhtalaa poliittisten irtopisteiden napsimisesta, oman egon p\xc3\xb6nkitt\xc3\xa4misest\xc3\xa4 ja poliitikkokavereiden luottamuksen pett\xc3\xa4misest\xc3\xa4. Huhtala vastasi syyt\xc3\xb6ksiin muistuttamalla, ett\xc3\xa4 kansanedustaja Krista Mikkosen kanssa laadittu artikkeli oli osoitettu puoluejohtajille, ei "kyl\xc3\xa4poliitikoille". My\xc3\xb6hemmin Huhtala kertoi hy\xc3\xb6kk\xc3\xa4ysten johtuvan siit\xc3\xa4, ett\xc3\xa4 n\xc3\xa4kyvi\xc3\xa4 hahmoja arvostellaan politiikassa aina. H\xc3\xa4n ep\xc3\xa4ili l\xc3\xa4hestyvien eduskuntavaalien vaikuttavan paikallispoliitikkojen hy\xc3\xb6kk\xc3\xa4yksiin, ja sanoutui itse irti riitelyst\xc3\xa4 painottaen yhteisty\xc3\xb6t\xc3\xa4.\n_START_SECTION_\nN\xc3\xa4kemyksi\xc3\xa4\n_START_PARAGRAPH_\nHuhtala kannatti osana kaupunginvaltuuston enemmist\xc3\xb6\xc3\xa4 vuonna 2018 Kouvolan luottamushenkil\xc3\xb6iden palkkionkorotuksia huolimatta siit\xc3\xa4, ett\xc3\xa4 kunnan taloustilanne ja tuleva sote-uudistus eiv\xc3\xa4t korotusten vastustajien mukaan puoltaneet hallintokulujen kasvattamista. Kouvolan Sanomien kuntavaalikoneessa vajaata vuotta aiemmin (2017) Huhtala oli p\xc3\xa4invastoin kannattanut luottamushenkil\xc3\xb6iden palkkioiden alentamista, kun merkitt\xc3\xa4v\xc3\xa4 osa kunnan teht\xc3\xa4vist\xc3\xa4 siirtyy maakuntien hoidettavaksi._NEWLINE_Juha Huhtala kannattaa Kouvolan kaupungin rahoitusta Iitin kunnassa sijaitsevalle Kymi Ring -moottoriratahankkeelle.  Kouvolan kaupungista tulisi h\xc3\xa4nen mielest\xc3\xa4\xc3\xa4n karsia uimahalleja ja lukioita niin, ett\xc3\xa4 j\xc3\xa4ljelle j\xc3\xa4isi vain yksi lukio (+iltalukio) ja kolme uimahallia.\n_START_SECTION_\nDoping\n_START_PARAGRAPH_\nVuonna 2011 kehonrakennuksessa kilpaillut Huhtala sai kaksi vuotta urheilun toimintakieltoaikaa: 10.2.2011\xe2\x80\x939.2.2013 doping-testin v\xc3\xa4lttelemisest\xc3\xa4.\n_START_SECTION_\nErityist\xc3\xa4\n_START_PARAGRAPH_\nHuhtala perusti kes\xc3\xa4ll\xc3\xa4 2017 Facebookiin ryhm\xc3\xa4n Positiivisten ihmisten Kouvola, joka kasvoi nopeasti yli 10 tuhannen j\xc3\xa4senen ryhm\xc3\xa4ksi. Ryhm\xc3\xa4n tarkoituksena on kerrottu olevan my\xc3\xb6nteisen ilmapiirin luominen sek\xc3\xa4 Kouvolan kaupungin hyvien puolien esiin tuominen.'